ปัจจัยความเสี่ยงที่สำคัญที่อาจมีผลกระทบต่อการดำเนินงานของบริษัทและบริษัทย่อย
และแนวทางในการป้องกันความเสี่ยงดังกล่าว สามารถสรุปได้ดังนี้

1)  ความเสี่ยงจากความผันผวนของราคาวัตถุดิบ

บริษัท ระยองไวร์ อินดัสตรีส์ จำกัด ซึ่งเป็นบริษัทย่อยเป็นผู้ผลิตลวดเหล็กแรงดึงสูง ลวดขอบล้อยาง
และลวดเชื่อมไฟฟ้า ซึ่งต้องใช้เหล็กลวด (Wire Rod) เป็นวัตถุดิบหลักในการผลิต
คิดเป็นประมาณร้อยละ 81 ของต้นทุนการผลิตทั้งหมด
โดยวัตถุดิบที่ใช้ในการผลิตมีการจัดหามาจากทั้งภายในประเทศและต่างประเทศ
โดยภายในประเทศจะมีผู้จำหน่ายทั้งหมดประมาณ 3 ราย
โดยบริษัทย่อยซื้อวัตถุดิบจากผู้จำหน่ายเพียง 1 ราย เท่านั้น
ส่วนการจัดหาจากต่างประเทศจะสั่งซื้อจากตัวแทนจำหน่ายของแต่ละประเทศ เช่น จีน อังกฤษ
อินเดีย และมาเลเซีย เป็นต้น

ทั้งนี้ บริษัทย่อยได้ตระหนักถึงปัจจัยเสี่ยงดังกล่าว
โดยมีการติดตามการเปลี่ยนแปลงของราคาวัตถุดิบอย่างใกล้ชิดเพื่อประเมินสถานการณ์และแนวโน้มของราคาและปริมาณความต้องการ
เพื่อนำมาพิจารณาประกอบการตัดสินใจในการสั่งซื้อและบริหารจัดการวัตถุดิบคงคลังให้มีความเหมาะสม
และให้สอดคล้องกับระยะเวลาการกำหนดราคาขายผลิตภัณฑ์ของบริษัทย่อย
และช่วยให้สามารถบริหารต้นทุนได้ดีขึ้น และยังมีวัตถุดิบเพียงพอต่อแผนการผลิตในระยะรายไตรมาส

บริษัท เอื้อวิทยา จำกัด (มหาชน)
ซึ่งเป็นบริษัทย่อยเป็นผู้ผลิตโครงสร้างเหล็กชุบสังกะสีและรับชุบสังกะสี
ทั้งนี้ในการผลิตเสาโครงเหล็กชุบสังกะสี จะแบ่งออกเป็น 4 ประเภทหลักใหญ่ๆ ดังนี้

1.  Transmission Line Towers (TL)

2.  Telecommunication Steel Towers (TC)

3.  Steel Structure for Electrical Substations (ST)

4.  Light and Medium General Fabrication (GF)

ทั้งนี้ลักษณะงานของบริษัทโดยส่วนใหญ่จะเป็นงานโครงการซึ่งได้ประมูลจากรัฐวิสาหกิจและภาคเอกชน
อาทิเช่น งานโครงการของการไฟฟ้าฝ่ายผลิต การไฟฟ้าส่วนภูมิภาค เป็นต้น ทั้งนี้โดยต้องใช้วัตถุดิบ
คือ เหล็กและสังกะสี เป็นส่วนสำคัญ โดยเหล็กและสังกะสีได้จัดหาจากภายในประเทศทั้งหมด
แต่ราคาของวัตถุดิบดังกล่าวขึ้นอยู่กับราคาของตลาดโลก
ซึ่งในปีที่ผ่านมามีความผันผวนสูงมากในทิศทางที่มีราคาเพิ่มขึ้น ทำให้มีผลกระทบต่อการบริหารต้นทุน
ซึ่งบริษัทย่อยตระหนักว่าเป็นความเสี่ยง ดังนั้น
บริษัทย่อยได้ดำเนินการลดความเสี่ยงในด้านราคาวัตถุดิบ
โดยการปรับราคาจำหน่ายและผลิตให้สอดคล้องกับราคาวัตถุดิบ นอกจากนั้น บริษัทย่อยยังได้
ดำเนินการให้มีการบริหารต้นทุนวัตถุดิบให้มีประสิทธิภาพเพื่อลดความเสี่ยงดังกล่าว

2) ความเสี่ยงจากความผันผวนของอัตราแลกเปลี่ยน

บริษัท ระยองไวร์ อินดัสตรีส์ จำกัด ซึ่งเป็นบริษัทย่อยได้จัดซื้อวัตถุดิบ (เหล็กลวด)
จากต่างประเทศ ในรูปเงินสกุลดอลล่าร์สหรัฐ คิดเป็นร้อยละ 70 ของยอดซื้อรวมทั้งหมด
ทำให้ความผันผวนของอัตราแลกเปลี่ยนมีผลต่อต้นทุนการผลิตและการดำเนินงานของบริษัทย่อยโดยตรง
เนื่องจากบริษัทย่อยจำหน่ายสินค้าทั้งหมดให้แก่ลูกค้าในประเทศ
อัตราแลกเปลี่ยนจึงมีผลโดยตรงกับราคาของวัตถุดิบ

ดังนั้น เพื่อป้องกันความเสี่ยงดังกล่าว
บริษัทย่อยได้ทำสัญญากับสถาบันการเงินเพื่อแปลงอัตราแลกเปลี่ยนเป็นเงินบาททันที ณ
วันที่บริษัทย่อยยื่นทรัสต์รีซีฟ (T/R) กับธนาคาร
ซึ่งสัญญาได้คลอบคลุมสัดส่วนการซื้อวัตถุดิบจากต่างประเทศทั้งหมด
ทำให้ช่วยลดผลกระทบของความผันผวนของอัตราแลกเปลี่ยนได้หากค่าเงินบาทภายหลังจากวันที่ซื้อวัตถุดิบอ่อนตัวลง

บริษัท เอื้อวิทยา จำกัด (มหาชน)
ซึ่งเป็นบริษัทย่อยมีโครงการส่วนใหญ่เกือบทั้งหมดจำหน่ายในประเทศและมีการจัดหาวัตถุดิบจากแหล่งในประเทศ
จึงไม่มีผลกระทบจากความผันผวนของอัตราแลกเปลี่ยนโดยตรง
แต่จะมีในทางอ้อมเมื่อความผันผวนของอัตราแลกเปลี่ยนมีผลกระทบต่อราคาวัตถุดิบที่จัดหา

3) ความเสี่ยงจากการจัดหาวัตถุดิบและพึ่งพิงผู้ผลิตวัตถุดิบ

บริษัท ระยองไวร์ อินดัสตรีส์ จำกัด ซึ่งเป็นบริษัทย่อยซื้อเหล็กลวดประมาณร้อยละ 30
จากผู้จำหน่ายในประเทศเพียง 1 ราย ทำให้บริษัทย่อยมีความเสี่ยงจากการขาดแคลนวัตถุดิบ
หากผู้จำหน่ายดังกล่าวไม่สามารถ ส่งมอบวัตถุดิบได้ทันตามความต้องการของบริษัทย่อย
จะมีผลทำให้บริษัทย่อยไม่สามารถจัดหาจากแหล่งอื่นได้ทันตามแผนการผลิตและการส่งมอบสินค้าให้แก่ลูกค้า

ปัจจุบัน ผู้บริหารเห็นว่าความเสี่ยงดังกล่าวมีไม่มากนัก
เนื่องจากบริษัทมีการจัดหาผู้ขายวัตถุดิบจากต่างประเทศเพิ่มมากขึ้น
โดยเฉพาะอย่างยิ่งจากประเทศจีน ซึ่งมีผู้ขายหลายรายและราคาวัตถุดิบต่ำกว่าผู้ขายรายอื่นๆ

บริษัท เอื้อวิทยา จำกัด (มหาชน)
ซึ่งเป็นบริษัทย่อยได้จัดซื้อวัตถุดิบเกือบทั้งหมดจากผู้จำหน่ายภายในประเทศ
ทำให้มีความเสี่ยงต่อการขาดแคลนวัตถุดิบ
แต่บริษัทย่อยได้มีการติดตามประเมินสถานการณ์โดยใกล้ชิด และมีการวางแผนจัดหาวัตถุดิบล่วงหน้า
ทั้งนี้ผู้บริหารได้ประเมินว่าโอกาสที่อาจเกิดขึ้น (Likelihood) มีน้อยและผลกระทบ (Impact)
ที่เกิดขึ้นมีน้อยอยู่ในระดับยอมรับได้

4) ความเสี่ยงด้านการแข่งขันของบริษัทย่อย

บริษัท ระยองไวร์ อินดัสตรีส์ จำกัด เนื่องจากมาตรการภาษีนำเข้าของกลุ่มประเทศสมาชิกอาฟต้า
และประเทศอินเดีย ซึ่งเสียภาษีเพียงร้อยละ 5
และการนำเข้าสินค้าจากประเทศจีนมีราคาต่ำกว่าสินค้าที่ผลิตได้ในประเทศ
ซึ่งทำให้บริษัทย่อยมีความเสี่ยงด้านการแข่งขันและการจัดหาตลาดสำหรับผลิตภัณฑ์ดังกล่าว

ทั้งนี้ ผู้บริหารได้ตระหนักถึงปัจจัยความเสี่ยงดังกล่าว โดยพยายามปรับปรุงเพื่อเพิ่มประสิทธิภาพใน
หลายๆ ด้าน เช่น การปรับปรุงขบวนการผลิต โดยการซ่อมแซมและเปลี่ยนเครื่องจักรบางส่วน
การบริหาร สินค้าคงคลัง การบริหารลูกหนี้การค้าและเจ้าหนี้การค้า
และการควบคุมคุณภาพอย่างสม่ำเสมอ เป็นต้น เพื่อควบคุมและลดต้นทุนการผลิตอย่างต่อเนื่อง
และเป็นการเสริมสร้างศักยภาพในการแข่งขัน รวมทั้งมีการสร้างทีมการตลาด
ที่มีศักยภาพเพื่อดูแลและขยายตลาด

บริษัท เอื้อวิทยา จำกัด (มหาชน) เนื่องจากในตลาดของการผลิตโครงสร้างเหล็กชุบสังกะสี
และตลาดของการรับชุบสังกะสีในประเทศเป็นตลาดของผู้ผลิตในประเทศ
ดังนั้นความเสี่ยงก็จะเป็นการแข่งขันกันระหว่างผู้ผลิตในประเทศ
บริษัทย่อยได้ให้ความสำคัญในด้านการตลาดเป็นอย่างดี
จึงทำให้บริษัทย่อยมีโครงการในการผลิตอย่างต่อเนื่อง
และในอนาคตบริษัทย่อยจะเริ่มเปิดตลาดออกไปสู่ตลาดต่างประเทศ